
Vetőmagvak lézeres besugárzása

A világ növekvő élelmiszer és takarmány igénye már rendkívül sok terméshozam-növelő eljárást hívott létre. Mostanra egy olyan tendencia látszik, ami a káros vegyianyagokat mellőző, biztonságos, környezetbarát megoldásokat keres. A releváns irodalmat tanulmányozva jól látszik, hogy a minket megelőző kutatások szinte kivétel nélkül a rengeteg lehetséges változó közül (pl.: faj, hullámhossz, besugárzási idő, várakozási idő, csíráztatás körülményei, dózis stb.) csak egyet-egyet választva, látszólag véletlenszerűen, vagy legalábbis a választás részletes indoklása nélkül lett elvégezve.
Eddigi méréseinket számos változót figyelembe véve végeztük, melyeket összehasonlító módon értelmezve a többi ésszerű kritérium mellett (pl.: fajoknál rendelkezésre álló irodalom, összehasonlíthatóság, kezelhetőség, csírázási idő, haszonnövényekkel való rokonság; illetve eszközök esetében az adott műszer elérhetősége, destruktív hatások kizárása vagy redukálása, mutagén hatás nyomonkövetése) szűkítettük a további mérések körülményeinek és alanyainak körét.
Eddigi eredményeink azt mutatják, hogy egyes fajok pozitívan reagálnak a kezelésre, vagyis javult a túlélési, illetve csírázási százalékuk, egyes esetekben pedig a fejlődés felgyorsulása is kimutatható volt. Továbbá egyre világosabbá kezd válni számunkra az összefüggés a paraméterek (többek között hullámhossz, teljesítmény, besugárzási idő) és a kapott eredmények között.
Mivel kísérleteink egy része ezen túl az ELI-ALPS kutatóintézetben fog megvalósulni, ezért lehetőségünk lesz reprodukálható, nagyobb spektrumú, részletesebb és nagyobb csoportokra bontott mérések elvégzésére, az eddigi eredményeink alapján. Továbbá molekuláris szinten szeretnénk vizsgálni a kezelés hatását a fényérzékeny biokémiai folyamatokra, mint az örökítő anyag hibajavítása, az intenzív fehérje és növekedési faktor termelés, a mitokondriumok méretének, illetve energiatermelésük módjának megváltozása vagy maga a sejtosztódás. Hosszútávú célunk az elméleti háttér és szakirodalom bővítése, bizonyos esetekben megteremtése az olyan eljárások kidolgozásához, mint a haszonnövények terméshozamának növelése, a termesztéshez szükséges idő csökkentése, körülményes fajok termesztésének megkönnyítése (pl.: kakaóbab), a káros vegyszeres eljárások helyettesítése. Ezen kívül az elérhető szakirodalom alapján lehetőséget látunk feldolgozás vagy hosszú tárolás előtti fertőtlenítés, fertőzött termény mentése, illetve veszélyeztetett fajok védelme, biztonságos szaporítása terén.



